**Mednarodna pobuda Teden brez invazivk**

***"Ohranjajmo naravno pestrost, okrasimo si življenje brez invazivk"***

**Kdaj?** Prvič letos od 1. do 7. junija 2025 (prvi teden v juniju).

**Kje?** V Sloveniji in na Hrvaškem, ki sodelujeta v mednarodnem projektu za zmanjšanje prisotnosti in negativnih vplivov okrasnih invazivnih rastlin [LIFE OrnamentalIAS](https://invazivne-tujerodne-vrste.si/prva/aktivnosti/projekti/lifeornamentalias/).

**Zakaj?** Za zmanjšanje prisotnosti in razširjenosti invazivk ter njihovih posledic na naravo, prehrano in zdravje ljudi ter gospodarstvo.

**Kdo?** Partnerji projekta LIFE OrnamentalIAS, občine, podporniki projekta, vse organizacije in institucije, ki si prizadevajo za zmanjšanje negativnih vplivov invazivk ter posamezniki.

**Kako?** Z boljšim poznavanjem razširjenosti invazivk, njihovim odstranjevanjem ter ustreznim kompostiranjem ter izbiro priporočenih okrasnih rastlin za vrtove.

• ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃

**Teden brez invazivk je mednarodna pobuda za opozarjanje in sodelovanje pri zmanjševanju prisotnosti in vplivov invazivk na naravo, prehrano in zdravje ljudi ter gospodarstvo. S pobudo želimo pokazati, kako so lahko vrtovi in zelene površine lepi in zdravi z zasaditvijo priporočenih okrasnih rastlin.**

**Glavni dogodek Tedna brez invazivk pa je skupna akcija odstranjevanja invazivk, ki bo letos potekala na 10 lokacijah na Gorenjskem, na dveh lokacijah v Celju, v Novi Gorici, Ljubljani in v Arboretumu Volčji Potok. Akcija je do sedaj potekala na Gorenjskem, kjer so jo uspešno izvedli že tretje leto zapored, letos pa bomo dobro prakso razširili še drugod. Ključno je sodelovanje občin in prostovoljcev, ki jim je mar za ohranjanje narave.**

• ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃ • ⁃

Lepe okrasne rastline iz daljnjih dežel, ki jih sadimo na vrtovih, lahko pobegnejo v naravo, gozdove, ob reke in kmetijske površine ter povzročajo škodo. Nekatere takoj, druge po več desetletjih.

Projekt LIFE OrnamentalIAS **povezuje raziskovalce in praktike v Sloveniji in na Hrvaškem** za zmanjšanje prisotnosti in negativnih vplivov okrasnih invazivk. S pobudo **"Teden brez invazivk**" želimo vzpostaviti vsakoletno povezovalno akcijo za boljše poznavanje življenja invazivk in zmanjševanja njihovih negativnih vplivov.

V tednu brez invazivk vabimo vse, da z informiranjem, primeri dobrih praks in dogodki krepimo boljše poznavanje invazivk okoli nas ter spodbujamo ustrezno ravnanje z okrasnimi rastlinami.

**Koledar dogodkov v Tednu brez invazivk**

Partnerji in podporniki projekta LIFE OrnamentalIAS bodo v Tednu brez invazivk organizirali različne dogodke, ki se jih lahko udeležite in bolje spoznate načine prepoznavanja in odstranjevanja invazivk ter izbire ustreznih domorodnih rastlin za vaš vrt.

|  |  |  |
| --- | --- | --- |
| **Datum** | **Dogodki v Sloveniji** | **Lokacija** |
| 2. 6. 2025  od 15h do 18h | **Spoznavanje in odstranjevanje invazivk v Kraterju**  (društvo Trajna, Zavod RS za vastvo narave, OE Ljubljana) | Bežigrajski krater, Ljubljana |
| 2. 6. 2025  ob 18h | Spletno predavanje **“Problematika in odstranjevanje invazivnih tujerodnih vrst”** (Zavod RS za varstvo narave) | Splet |
| 4. 6. 2025 od  10h do 13h | **Akcija odstranjevanja invazivk v Arboretum Volčji Potok**  (Arboretum Volčji Potok) | Arboretum Volčji Potok |
| 4. 6. 2025 | **Predavanje o invazivkah**, Matjaž Mastnak  (Arboretum Volčji Potok) | splet |
| 6. 6. 2025  od 9h do 11h | **Delavnica - odstranjevanje in popis invazivnih tujerodnih vrst za dijake Biotehniške šole** (Mestna občina Nova Gorica, Zavod RS za varstvo narave, OE Nova Gorica) | park Rafut, Nova Gorica |
| 6. 6. 2025  od 11h do 12h | **Sprehod po parku Rafut**: spoznavanje invazivk in njihovega odstranjevanja (Mestna občina Nova Gorica, Zavod RS za varstvo narave, OE Nova Gorica) | park Rafut, Nova Gorica |
| 7. 6. 2025  od 9h do 12h | **Akcija Očistimo Gorenjsko invazivk na 10 lokacijah po Gorenjski**  (Mestna občina Kranj, Občina Škofja Loka, Občina Bled, Občina Kranjska Gora, Občina Gorenja vas – Poljane, Občina Žiri, Občina Gorje, Razvojna agencija Sora, Zavod RS za varstvo narave, OE Kranj) | Kranj, Škofja Loka, Kranjska Gora, Bled, Gorenja vas - Poljane, Žiri, Gorje |
| 7. 6. 2025  od 9h do 12h | **Akcija očistimo Celje invazivk** na lokaciji Medlog, Celje  (Mestna občina Celje, Zavod RS za varstvo narave, OE Celje) | Celje - Medlog |
| 7. 6. 2025  od 9h do 12h | **Akcija odstranjevanja invazivk na območju Mestne občine Ljubljana** (Mestna občina Ljubljana, Služba Krajinskega parka Tivoli, Rožnik in Šišenski hrib, Zavod RS za varstvo narave, OE Ljubljana) | Krajinski park Tivoli, Rožnik in Šišenski hrib, Ljubljanski grad |
| 2. -7. 6. 2025 | **Akcija odstranjevanja invazivk na vodnih in priobalnih zemljiščih**  (Direkcija RS za vode s koncesionarjem) | Celje - Medlog |

|  |  |  |
| --- | --- | --- |
| **Datum** | **Dogodki na Hrvaškem v okviru projekta LIFE OrnamentalIAS** | **Lokacija** |
| 2.-6. 6. 2025 | **Predavanja o invazivkah** v sklopu Simpozija agronomov (Fakulteta za agronomijo Univerze v Zagrebu) | Zagreb |
| 2.-7. 6. 2025 | **Enodnevni terenski ogled rastišč invazivk za študente** (Fakulteta za agronomijo Univerze v Zagrebu) | Zagreb in okolica |
| 2.-7. 6. 2025 | **Predstavitev projekta LIFE OrnamentalIAS** za lokalne skupnosti (Fakulteta za agronomijo Univerze v Zagrebu) | Zagreb |
| 2.-6. 6. 2025 | **Predstavitev projekta LIFE OrnamentalIAS in negativnih posledic, ki jih prinašajo invazivke na Osnovni šoli Bregana** (Zeleni Prsten) | Bregana |

**Kako dobro Slovenci in Hrvati poznamo invazivke?**

Partner projekta LIFE OrnamentalIAS Razvojna agencija Sora je v sodelovanju z raziskovalno agencijo Valicon izvedla javnomnenjsko raziskavo o poznavanju invazivnih rastlin v Sloveniji in na Hrvaškem.

Raziskovalci ugotavljajo, da anketiranci v veliki večini pojem **invazivne rastline poznajo** in ga znajo opredeliti. Za večino poznanih okrasnih rastlin, ki so tudi lahko invazivne, pa menijo, da niso invazivne ali niso nevarne. V splošnem se zavedajo nevarnosti invazivnih rastlin, a ne prepoznajo invazivnih rastlin. Anketiranci so tudi izpostavili, da **si želijo več informacij o invazivkah** na splošno, njihovih posledicah, možnostih odstranjevanja ter njihovem vplivu na zdravje, gospodarstvo in biodiverziteto.

**Slovenija:** V Sloveniji ima okrasni vrt, okrasne rastline ali živo mejo 83 odstotkov vprašanih. Med vsemi sodelujočimi so štiri petine (81 %) vprašanih že slišale za izraz invazivne tujerodne rastline. 19 odstotkov jih še ni slišalo za ta izraz. Glede pomena Slovenci menijo, da so to rastline, ki izpodrivajo oziroma ogrožajo domače, avtohtone rastline, da se hitro širijo in razraščajo. Med najpogosteje navedenimi tujerodnimi rastlinami so bile ambrozija, bambus in japonski dresnik.

**Hrvaška:** Na Hrvaškem ima okrasni vrt, okrasne rastline ali živo mejo tri četrtine vprašanih (77 %). Med vsemi sodelujočimi sta dve tretjini (65 %) že slišali za izraz invazivne tujerodne rastline. 35 odstotkov jih še ni slišalo za ta izraz. Glede pomena Hrvati menijo, da so to neavtohtone, tuje oziroma prinesene rastline, ki se hitro širijo in razraščajo, da izpodrivajo in ogrožajo domače, avtohtone rastline. Med najpogosteje navedenimi rastlinami je ambrozija.

**Ambrozija med najbolj poznanimi invazivkami v Sloveniji in na Hrvaškem**

Anketiranci so navajali invazivke, ki jih poznajo. Tako v Sloveniji kot tudi na Hrvaškem je na prvem mestu ambrozija. To lahko pripišemo predvsem temu, da njeno cvetenje povzroča alergije pri ljudeh. Njen vrhunec cvetenja je v avgustu in začetku septembra. Veliko negativnih posledic pa pušča tudi na kmetijskih površinah, ker zmanjšuje kakovost krme na travnikih in pašnikih, zato si kmetje prizadevajo, da jo čim prej odstranijo. Vendar je to zelo dolgotrajno delo, saj gre za zelo plodno rastlino, ki se zelo hitro razrašča. Vsaka rastlina ima kar od 30 do 100 tisoč semen!

**Okrasne rastline dobro poznamo, vendar ne vemo, ali so invazivne**

Anketiranci so prepoznavali 20 okrasnih rastlin, pri katerih so se opredelili tudi o njihovi invazivnosti. **V Sloveniji največ ljudi pozna sivko** (95 %), magnolijo (90 %), bambus (86 %), netresk (81 %), rododendron (73 %), lovorikovec (69 %) in ginko (56 %). Več rastlinskih vrst poznajo tisti, ki imajo doma vrtove. Bambus je med Slovenci prepoznan kot invazivna rastlina. Za najbolj invazivne rastline prepoznavajo še žlezovo nedotiko, sirsko svilnico in veliki pajesen. Med tistimi anketiranci, ki imajo doma vrt, jih **ima tri četrtine doma vsaj eno izmed tujerodnih invazivnih vrst**. Med najpogostejšimi sta lovorikovec in pampaška trava.

**Na Hrvaškem so med okrasnimi rastlinami najpogosteje prepoznali magnolijo** (95 %), sivko in netresk (92 %) in bambus (87 %). Tudi Hrvati menijo, da je bambus invazivna rastlina. **Na Hrvaškem za najbolj invazivne rastline anketiranci prepoznajo enake rastline kot Slovenci**: veliki pajesen, žlezovo nedotiko in sirsko svilnico.

**Ali vemo, kakšno škodo povzročajo invazivke?**

Štiri petine anketiranih v Sloveniji (79 %) **se strinja, da so okrasne rastline lahko invazivne**. Vprašani se zavedajo, da **sajenje katerekoli rastline na okrasni vrt ni povsem brez negativnih posledic za naravo**. Na Hrvaškem se 6 odstotkov manj vprašanih strinja s trditvijo, da so okrasne rastline lahko invazivne.

**Slovenija:** Dobri dve tretjini anketiranih v Sloveniji ocenjuje, da **okrasne invazivne rastline lahko uidejo na kmetijsko površino in zmanjšujejo pridelek** ter nekaj manj odstotkov je takšnih, ki menijo, da se lahko rastlina, ki jo imajo za živo mejo, nenadzorovano razširi in jo je težko odstraniti. Več kot polovica (58 %) jih meni, da **z odlaganjem zelenega odreza na rob gozda ali travnika povzročamo negativne posledice naravi**.

**Hrvaška:** Na Hrvaškem več kot polovica (59 %) meni, da okrasne invazivke z vrta lahko uidejo na kmetijske površine in zmanjšuje pridelek ter da se rastline, ki jih imajo za živo mejo, nenadzorovano razraščajo in jih je težko odstraniti. Točno polovica se jih strinja, da z odlaganjem zelenega odreza na rob gozda ali travnika povzroča negativne posledice za naravo.

V Sloveniji je v raziskavi o poznavanju invazivnih rastlin sodelovalo 419 vprašanih in na Hrvaškem 421, starih med 18 in 75 let. Struktura vzorca odraža strukturo populacije Slovenije in Hrvaške. Javnomnenjska raziskava je potekala v 2. polovici leta 2024.